Kimsa punchaw pasaruptinmi Galilea law Cana llaqtapi karqa casamiento.
Chaypim karqa Jesus chaynataq mamanpas.*
Jesustam discipulonkunatawan qayachirqaku chay casamientoman.
Vino pisiruptinmi Jesusta maman nirqa:
—Vinom pisirun —nispa.
Chaymi Jesus nirqa:
—Mamay ¿imanasqataq niwanki chaynataqa?
Manaraqmi tiempoy chayamunraqchu —nispa.
Chaymi serviqkunata Maria nirqa:
—Ruraychik Jesuspa imam kamachisusqaykichikta —nispa.
Soqta urpukunam kachkarqa rumimanta rurasqa,
chayna urpukunapim judiokuna yakuta waqaychaq chuyanchakunankupaq.
Sapa urpumanmi yaku huntaq iskay-kimsa puyñu.
Chaymi serviqkunata Jesus nirqa:
—Hillpuychik yakuta kay urpukunaman —nispa.
Chaymi hillpurqaku huntanankama.
Chaymi Jesus nirqa:
—Wisispa apaychik mayordomoman —nispa.
Chaymi kamachisqanman hina aparqaku.
Yakumanta vinoyaruqta mayordomo malliykuspanmi mana yacharqachu ni maypi waqaychasqankutapas,
serviqkunallam yacharqa chay vinoqa yakumanta kasqanta.
Mayordomom noviota qayaykuspan nirqa:
—Llapa runaqa puntataqa servinku allinnin vinotam,
llumpayta tomaruptinkuñam qamyantaqa qonku.
Qamñataqmi allinninta waqaychasqanki qepapaqraq —nispa.
Kay punta kaq milagrotam Jesus rurarqa Galilea law Cana llaqtapi.
Chaywanmi qawachikurqa atiyninta hinaptinmi discipulonkuna iñirqa payman.
Chaymantam rirqa Capernaum llaqtaman mamanwan,
wawqenkunawan hinaspa discipulonkunawan,
chaypim yacharqaku unayneq.